南郊大禮慶成詩五首 朝享景靈宮
作者：蘇頌
朝代：宋

paragraphs: 惟宋五世，將郊泰玄。
祗若前典，欽崇道尊。
其日吉午，天時薄寒。
帝出齋寢，朝神紫垣。
降輅就次，被龍搢山。
禮薦蒼玉，樂歌太安。
酌以瓊醴，羞以靈飧。
飆御來格，上誠益虔。
思我基命，系於帝軒。
真祖膺符，錫類貽孫。
皇繼其志，受祉彌繁。
炎炎景歷，億萬斯年。